Анэдэлъхубзэр унагъуэ къудейм хъума зэрыщымыхуъунр Тыркум деж на1уэу щытщ.

Тыркум щыпсэу Адыгэхэм я гуныкъуэгъуэ нэхъыщхьэр иужьырей илъэс 20 лъандэрэ Адыгэбзэр нэхъ я1эщ1эхуж зэрыхъуаращ. Адыгэбзэр хъума щыхъунур унагъуэм дежщ, жэуэ хасэхэми, ц1ыхубэ зэгухьэныгъэхэми щ1эх щ1эхыурэ къыжа1эми къызэрыщ1эк1ымк1э гъащ1эм и к1уэц1ым хэмыт Адыгэбзэр унагъуэ къудейми хъума щыхъунукъым. Ар къегъэлъагъуэ Хуитыныгъэ радиом и микрофоным къедгъэпсэлъа Адыгэ унагъуэхэм жа1эхэм тепщ1ыхьымэ. Тыркум Ендэрей къуажэм щыщ, Мараш къалэ щыпсэу Щокъул lумит и унагъуэр зэпымыуу зэрыпсалъэр Адыгэбзэщ, ц1ык1ухэр тэмэму Адыгэбзэк1э мэпсалъэ, арщхьэк1э lумит ц1ык1ухэр уэрамым, еджап1эм зэрык1уэу Адыгэбзэри я1эщ1эхужынк1э мэшынэр.

Щокъул 1умит: Сэ бынищ си1эщ. Иджыри ц1ык1ухэщ. Ябзэ я1урылъу къэхъун щхьа ди бынищыми нэхъыбэу елэжьар си щхьэгъусэмрэ ц1ык1ухэм я анэшхуэмрэщ. Сэри зэрыхъук1э пщыхьэщхьэм сык1уэжа нэужь селэжьащ. Дыщыц1ык1ум къуажэм Адыгэбзэк1э мыпсалъэфхэр тф1эгъэщ1эгъуэн хъут, иджы Адыгэбзэк1э псалъэ ц1ык1ухэр тф1эгъэщ1эгъуэну дыкъэнащ. Сэри ахэм сехъуапсэри си быныр Тхьэм и ф1ыщ1эк1э иджыпсту ябзэр я1урылъыжу щытщ. Адыгэ псалъэжьым, ‘Анэ зимы1эм гу1эгъуэр и махуэщ‘ жыхуи1эм хуэду, ‘бзэр зимы1эж ц1ыхуми и гу1эгъуэ махуэщ.’ Абы щхьэк1э ди ц1ык1ухэм дэ зэрытщ1эм хуэдиз, ди адэ анэм дагъэщ1ам хуэдизыр ядгъэщ1эну иужь дитщ.

Хуитыныгъэ радио: Уи бынхэр иджыщ уэрамым щыдыхьэнури еджап1эм щык1уэнури, Тыркум деж Адыгэбзэр гъащ1эм хэткъым, уэрамыми, нэгъуэщ1 щ1ып1эхэми Адыгэбзэр зэик1 щызэхахынукъым. Абы щыгъуэ бзэр я1эщ1эхужынк1эрэ хъуну?

Щокъул 1умит: Сэ сырамыгъусэм, унагъуэр ямыгъусэм, псалъэгъу ямыгъуэтым, еджап1эм Адыгэбзэк1э щемыджэфым, Адыгэбзэр я1эщ1эк1ынк1э шынагъуэщ. Ит1анэ дижагъуэ зэрыхъущи унагъуэм деж я быным Адыгэбзэзащ1эу епсалъэу апхуэду щыт унагъуэхэри ди мащ1э1уэщ.

Хуитыныгъэ радио: Мес гъэ еджэгъуэм щ1аджэжым иджыпсту Тыркум къэрал еджап1эхэм Адыгэбзэ ухуейуэ къыхэпхым урагъэджэнущ, уи бынхэм ар къыхахыну?

Щокъул 1умит: Пэжщ Тырку къэралым апхуэдэу уи анэдэлъхубзэк1э уригъэджэну щытщ ауэ зы класым я нэхъ мащ1э еджак1уэу 10 хъун хуейщ. Дэ мыбдеж Мараш къалэм Адыгэ унагъуэ 1000-м щ1игъуи дыдэсщ ауэ апхуэдэу зы класым Адыгэбзэм хуеджэну хуейуэ ц1ык1у 10 щызэхуэсыфакъым иджыри къэс, дызыхуэк1уэ гъэ еджэгъуэм деплъынщ хъум. Ит1анэ адэ анэ сызэпсэлъахэм ябыныр апхуэду къэрал еджап1эми Адыгэбзэк1э къырагъэджэну хуейхэкъым, ‘Тырку Адыгэбзэк1э щеджэк1э сыт къыпхэхъуэнур, сыт къа1эрыхьэнур‘ жа1эри абы егугъухэкъым. Апхуэдэу зэремыгугъум дэри дыхегъэн. Мыри жы1эпхъэщ, иджыпсту Мараш къалэ 1000-м щ1игъу Адыгэ унагъуэ дэс щхьа ахэр хэпхъауэ щысщ, зы класым Адыгэу ц1ык1у 10 щызэхуэбгъэзэныри тыншкъым. Хэпхъауэ апхуэдэщ Адыгэхэр. Адыгэ жыхуэт1эми хэтыр Абдзэх, Абхъаз сэ сщ1эрэ зыщхьэщок1 бзэм теухуауэ.

Адыгэ унагъуэ дызэпсэлъахэм къызэрыхагъэщымк1э, Адыгэбзэр я бынхэм я1урылъыну хумейуэ, ар зэик1 ахэм щхьэпэ къэхуэмыхъуну ауэ, хоби жыхуа1эм хуэду къэзылъытэ унагъуэхэри Тыркум деж мащ1экъым.

Емуз Баязыт, Хуитыныгъэ радиом папщ1э Тюркие.

https://www.facebook.com/notes/khutynygharadio-khutynygharadio/%D0%B0%D0%BD%D1%8D%D0%B4%D1%8D%D0%BB%D1%8A%D1%85%D1%83%D0%B1%D0%B7%D1%8D%D1%80-%D1%83%D0%BD%D0%B0%D0%B3%D1%8A%D1%83%D1%8D-%D0%BA%D1%8A%D1%83%D0%B4%D0%B5%D0%B9%D0%BC-%D1%85%D1%8A%D1%83%D0%BC%D0%B0-%D0%B7%D1%8D%D1%80%D1%8B%D1%89%D1%8B%D0%BC%D1%8B%D1%85%D1%83%D1%8A%D1%83%D0%BD%D1%80-%D1%82%D1%8B%D1%80%D0%BA%D1%83%D0%BC-%D0%B4%D0%B5%D0%B6-%D0%BD%D0%B01%D1%83%D1%8D%D1%83-%D1%89%D1%8B%D1%82%D1%89/276945569155295